Gråbrødreveien (Oslo)

Gråbrødreveien er en vei på Ullern i Bydel Ullern i Oslo. Den går fra Th. Kittelsens vei, rett syd for  Ullernchausséen (Ring 3), til St. Georgs vei.

Veien ble i 1916 oppkalt etter fransiskanermunkene, som bærer grå kapper og kalles «gråbrødre». Den lå da i Aker herred.

Det meste av veien ligger på eiendommen som hørte til Ekely, som Edvard Munch kjøpte i 1916 og som var hans bolig og atelier til han døde i 1944. Av bygningene Munch brukte, står i dag bare vinteratelieret med adresse til Jarlsborgveien. 

Syd og nord for veien ligger rekkehus som hører til kunstnerkolonien Ekely, tegnet av arkitekt Jens Selmer og oppført i 1950-årene. Boligene er forbeholdt kunstnere. Oslo byleksikon oppgir at veinummer 7–13 og 10–12 tilhører kolonien, kommunens hjemmeside oppgir 7–19.

Turvei A4 går i Gråbrødreveien et kort stykke i nordvest, så svinger den inn på en gangvei syd for kunstnerkolonien, før den igjen krysser Gråbrødreveien i sydøst, der denne går over i St. Georgs vei.

Galleri

Referanser

Litteratur

Eksterne lenker
 
 Munchs-ekely.no 
 Ekely på Riksantikvarens nettsted kulturminnesøk.no (besøkt 21. september 2014)

Veier i Oslo
Veier i bydel Ullern